12 Yesu wa fetika oku vangula lavo lalusapo hati: “Ulume umue wa kũla ocumbo cayuva, kolonele viaco wa ñualisako ongumbu kuenje wa fẽla ocitunu coku kosela ayuva, noke wa tunga utala; kuenda wa ci sia kolongunja, yu wa linga ungende.2 Eci otembo yoku ungula ya pitĩla, wa tuma ukuenje waye kolongunja oco vongolole apako amue vocumbo cayuva.3 Pole, olongunja via kuata ukuenje waco, vo tipula, vo tiuwiya ño ovoko.4 Eye wa tuma vali ukuenje ukuavo, pole, vo veta kutue kuenda vo sepula.5 Kuenje wa tuma ukuenje ukuavo, yu vo ponda, noke wa tuma vali vakuavo, vamue va vetiwa kuenda vakuavo, va va ponda.6 Eye wa kuatele omõla umue ulume a solele calua. Oku sulako wo tuma kokuavo kuenje wa popia hati: ‘Va ka sumbila omõlange.’7 Pole, olongunja via livangula pokati viti, ‘U eye kapiñala kaco. Enjui, tu u pondi oco tu kale locipiñalo caco.’8 Vo kuata, yu vo ponda kuenje vo wimba kosamua yocumbo cayuva.9 Nye muẽleacumbo cayuva a ka linga? Eye o ka ponda olongunja viaco kuenda o ka eca ocumbo cayuva kolongunja vikuavo.10 Ka wa la tangi ocisonehua citi: ‘Ewe lia nyehuiwa lolonungi olio lia linga ewe lia velapo lievindi.*11 Ewe liaco lia tunda ku Yehova kuenda eci siti ocikomo kovaso etu’?”12 Ovo va yonguile oku u kuata, pole, va kuatela usumba owiñi momo va limbuka okuti olusapo a ta wa lu tiamisila kokuavo. Vo siapo kuenje va enda.13 Va tuma kokuaye va Fariseo la vamue vakuacitundo ca Herode oco vo pise lolondaka viaye.14 Eci va pitĩla vo sapuila vati: “Olongisi, tua kũlĩha okuti ove wa koleliwa haive ku sandiliya ohenda yomunu laumue kuenda ku vanji kocipala comunu, pole, o longaisa onjila ya Suku locili. Ca sunguluka hẽ oku feta elisimu ku Kaisare, ale sio?15 Tu feta ale ka tu feti?” Omo a limbuka ombambe yavo, wa va pula hati: “Momo lie vu nyikila? Neneli o denariu yimosi oco ndi yi tale.”16 Vo wĩha o denariu yimosi kuenje wa va pula hati: “Ocipala locisonehua eci celie?” Ovo vati: “Ca Kaisare.”17 Yesu hati: “Eci ku Kaisare ovina via Kaisare, ovina via Suku, ku Suku.” Kuenje vo komõha.18 Va Sadukeo vana va popaile okuti ka kuli epinduko, veya kuenje vo pula vati:19 “Olongisi, Mose wa tu sonehelele hati, nda ulume umue o fa okuti ka sile omãla, manjaye citava okuti o kuela ukãi waco oco a citile omãla manjaye.20 Kua kala alume epanduvali va tunda vimo limosi. Watete wa kuela ukãi pole eci a fa, ka sile omãla.21 Wavali wa kuela ukãi waco, pole wa fa okuti ka sile omãla, cimuamue haico lu watatu.22 Wepanduvali layevo ka sile omãla. Oku sulako ukãi waco layevo wa fa.23 Oco hẽ kepinduko, helie pokati kavo o ka kala lukãi waco? Momo vosi yavo epanduvali va kuelele ukãi waco.”24 Yesu wa va tambulula hati: “Siti wa lueyi, omo ka wa kũlĩhĩli Ovisonehua ndaño unene wa Suku?25 Momo kepinduko, alume ka va kuela kuenda akãi ka va eciwa kolohuela, pole, va kala ndovangelo kilu.26 Catiamẽla kuava va fa okuti va ka pinduiwa, ka wa tangeli velivulu lia Mose vulandu wocisapa eci Suku o sapuila hati: ‘Ame ndi Suku ya Avirahama, ndi Suku ya Isake kuenda ndi Suku ya Yakoba’?27 Eye ha Sukuko yava va fa, te yava va kasi lomuenyo. Ene wa lueyi calua.”28 Umue ukuavisonehua okuti wa yeva eci va kala oku lihoyisa, poku limbuka okuti wa va tambulula ciwa, wo pula hati: “Kovihandeleko viosi, cipi ocihandeleko catete?”*29 Yesu wo kumbulula hati: “Catete citi, ‘Yevelela, A Isareli, Yehova Suku yetu, umosi lika Yehova,30 kuenda sola Yehova Suku yove lutima wove wosi, lomuenyo wove wosi, lolondunge viove viosi kuenda longusu yove yosi.’31 Cavali citi, ‘Sola ukuẽle ndeci o lisole ove muẽle.’ Ka kuli ocihandeleko ca velapo okuti evi vi sule.”32 Ulume ukuavisonehua wo sapuila hati: “Olongisi, wa vangula ocili, ‘Eye Umosi lika, ka kuli u wo velapo’;33 loku u sola lutima wosi, lovisimĩlo viosi, longusu yosi kuenda oku sola ukuẽle ndeci o lisole ove muẽle, ovina viosi evi via velapo okuti ovilumba vi sule.”34 Yesu poku limbuka okuti ulume wa tambulula ciwa, wo sapuila hati: “Ku kasi ocipãla Lusoma wa Suku.” Kuenje lomue wa kuata vali utõi woku u pula cimue.35 Yesu eci a kala oku longisa vonembele, wa pula hati: “Vakuavisonehua va popia ndati okuti Kristu omõla a Daviti?36 Daviti lekuatiso liespiritu sandu wa popia hati, ‘Yehova wa sapuila Ñala yange hati: “Tumãla kondio yange toke eci ñapa ovanyãli vove ndociliatelo colomãhi viove.”’37 Nda Daviti wo tukula hati, Ñala, eye o kala ndati omõlaye?”Kuenje owiñi walua wo yevelela lesanju.38 Poku longisa wa popia hati: “Lunguki la vakuavisonehua va sole oku ñuala ñuala lovowalo a lepa kuenda oku lamiwa lomanu povitanda,39 oku tumãla kolomangu vio kovaso* volosunangonga kuenda povitumãlo via velapo kovipito.40 Ovo va punda ovina viovimbumba kuenda va likutilila ocilañela oco va muiwe lomanu. Va ka tambula esombiso lia piãla.”*41 Eye wa tumãla okacinãla kamue lolokasia* violombongo kuenje wa mola ndomo owiñi wa kala oku kapa olombongo volokasia viaco kuenda olohuasi via kapamo ovingangu vialua.42 Noke kueya ukãi umue ocimbumba, wa kapamo ovingangu vivali via kuata esilivilo litito.*43 Kuenje eye wa vilikiya olondonge viaye loku vi sapuila hati: “Ocili, ndu sapuili siti, ocimbumba eci ohukũi, ca kapamo calua okuti vakuavo va kapa olombongo volokasia ci sule.44 Momo vosi va kapamo ovisupe viavo, pole, ukãi kusuke* waye wa kapamo cosi a kuatele, haico eteku liaye.”
umb_Latn